U-I-279/95
Natisni
Opravilna št.:
U-I-279/95
Datum odločitve:
18. 1. 1996
Objavljeno:
OdlUS V, 7
ECLI:
ECLI:SI:USRS:1996:U.I.279.95
Akt:
Zakon o referendumu in ljudski iniciativi (Ur. list RS, št. 15/94 in 13/95 - odl. US)
Izrek:
Pobuda za začetek postopka za oceno ustavnosti Zakona o referendumu in ljudski iniciativi se zavrže.
Evidenčni stavek:
Pravni interes za vložitev pobude za oceno ustavnosti Zakona o referendumu in ljudski iniciativi ni podan, če zahteva za razpis zakonodajnega referenduma, katere vsebina naj bi po trditvah pobudnika neposredno posegala v njegove pravice, pravne interese oziroma pravni položaj, v času odločanja Ustavnega sodišča ne obstaja.
Geslo:
Pravni interes kot procesni pogoj za začetek postopka pred Ustavnim sodiščem na podlagi pobude.
Zakonodajni referendum.
Pravna podlaga:
Ustava, 90. čl.

Zakon o Ustavnem sodišču (ZUstS), 24., 25. čl.
Opomba:
Pobudnik se sklicuje na odločbo Ustavnega sodišča U-I-47/94 z dne 19/1-1995.
Ustavno sodišče se v obrazložitvi sklepa sklicuje na svoje sklepe št. U-I-237/94 z dne 17/11-1994, U-I-10/95 z dne 14/9- 1995 in U-I-89/95 z dne 5/10-1995.
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Janez Sušnik, Kamnik
Datum vloge:
15. 11. 1995
Vrsta odločitve:
sklep
Vrsta rešitve:
zavrženje
Dokument:
US17674
Dokument v PDF obliki:
U-I-279-95.pdf
116 KB
Prenesite datoteko
U-I-279/95-5
18.1.1996
S K L E P
Ustavno sodišče je v postopku za preizkus pobude dr. Janeza Sušnika iz Kamnika na seji dne 18. januarja 1996
s k l e n i l o :
Pobuda za začetek postopka za oceno ustavnosti Zakona o referendumu in ljudski iniciativi (Uradni list RS, št. 15/94 in 13/95 - odl. US) se zavrže.
O b r a z l o ž i t e v
1. Pobudnik izpodbija Zakon o referendumu in ljudski iniciativi (v nadaljevanju: ZRLI) zatrjujoč, da bi ne smel dovoljevati izvedbe referenduma o zakonih, s katerimi bi bile ogrožene ustavne pravice posameznikov in ki bi pomenili veliko škodo za narodno gospodarstvo. Pravni interes izkazuje z navedbo, da bi bilo referendumsko vprašanje miroljubne uporabe jedrske energije v nasprotju s pravico do zdravega življenjskega okolja iz 72. člena Ustave. Jedrske elektrarne naj bi bile okolju prijazen vir energije. Njihova varnost naj bi bila povezana z majhno stopnjo tveganja. Vsak drug nadomestni vir energije naj bi bil za okolje bolj škodljiv.
2. Navedel je še, da naj bi po stališču Ustavnega sodišča (odločba Ustavnega sodišča št. U-I-47/94 z dne 19.1.1995, OdlUS 4/IV) v zakonu ne bilo primerno navajati primerov, v katerih referenduma ni mogoče razpisati. Lahko pa Državni zbor, kadar meni, da je vsebina zahteve za razpis referenduma v nasprotju z Ustavo, zahteva, naj o tem odloči Ustavno sodišče. Tak postopek naj bi po mnenju pobudnika lahko sprožil tudi državljan Republike Slovenije.
3. Po 24. členu Zakona o Ustavnem sodišču (Uradni list RS, št. 15/94) je pravni interes kot procesna predpostavka za začetek postopka podan, če predpis, katerega oceno pobudnik predlaga, posega v njegove pravice, pravne interese oziroma pravni položaj neposredno. Po ustaljeni praksi Ustavnega sodišča mora biti tak neposreden poseg izkazan tudi v času odločanja Ustavnega sodišča. Zaradi morebitne bodoče uporabe zakona za pobudnika, pravni interes ni izkazan (tako na primer sklep št. U-I-237/94 z dne 17.11.1994, OdlUS 126/III, sklep št. U-I-10/95 z dne 14.9.1995 in sklep št. U-I-89/95 z dne 5.10.1995).
4. Državni zbor referenduma o zaprtju in dekomisiji Nuklearne elektrarne Krško ne more razpisati, saj v času izdaje te odločbe ni podan pogoj iz drugega odstavka 90. člena Ustave. Zatrjevana zakonska praznina že iz tega razloga ne posega neposredno v pobudnikove pravice, pravne interese oziroma pravni položaj.
Ustavno sodišče je zato pobudo zavrglo.
5. Navedeno stališče iz odločbe Ustavnega sodišča št. U-I-47/94 se na obravnavano zadevo ne nanaša, saj govori o možnostih za izpodbijanje ustavnosti vsebine konkretne zahteve za razpis referenduma.
6. Ustavno sodišče je ta sklep sprejelo na podlagi 25. člena Zakona o Ustavnem sodišču v sestavi: predsednik dr. Tone Jerovšek in sodniki dr. Peter Jambrek, mag. Matevž Krivic, mag. Janez Snoj, dr. Janez Šinkovec, dr. Lovro Šturm, Franc Testen, in dr. Lojze Ude. Sklep je sprejelo soglasno.
P r e d s e d n i k
dr. Tone Jerovšek